《赠旴江张平仲》
宋代·真德秀

去圣既云远，至理日以冥。
言道指虚玄，语性杂精灵。
正传久芜没，异学得魁横。
卓哉周程张，磊隗三代英。
妙蕴发天地，微言昭日星。
后来紫阳翁，抑又集大成。
煌煌八书训。凛凛万世程。
学者生此时，坦然有规绳。
但患舍康庄，自趋柴与荆。
张君江西来，颇尝得师承。
敝衣虽悬鹑，猛志欲掣鲸。
袖出文一编，其辞峻而清。
此士不易有，归欤更研精。
勿受俗学变，而为宠辱惊。
贫者士之常，未合宁躬耕。
高门谨勿谒，养此气峥嵘。
不见商歌人，洋洋金石声。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。